ZAGREBAČKI VELESAJAM d.o.o.

Služba za tehničke poslove i poslovnu informatiku

**PROJEKTNI ZADATAK**

**PREDMET: Izrada tehničke dokumentacije za obnovu i uređenje podova paviljona 7 i 8 na Zagrebačkom Velesajmu**

1. **Predmet projekta**

Predmet ovog projektnog zadatka je izrada izvedbenog projekta i troškovnika za obnovu i uređenje podova sajamskih paviljona 7 i 8 na Zagrebačkom Velesajmu.

Prostori za koji se izrađuje tehnička dokumentacija i planirana površina uključena u zahvate:

* 1. pod paviljona 7 – 2.422 m2
  2. pod paviljona 8 – 2.782 m2

1. **Opis i postojeće stanje**

Završni sloj poda u paviljonu 7 izveden je od asfalta na ab ploči, u podu je izvedena mreža instalacijskih kanala sa šahtovima i poklopcima za teški teretni promet, u nivou poda, putem kojih se pristupa instalacijama vodovoda, odvodnje, električne energije i telekomunikacija za vrijeme održavanja sajmova. Godinama su dodavane instalacije pa je na dijelovima završni sloj od betona koji se djelomično ljušti, puca i sl. Upotrebom sajamskih konstrukcija pod je točkasto deformiran utiskivanjem raznih nosivih elemenata. Poklopci su djelomično deformirani ili oštećeni pod utjecajem prometnog opterećenja. Postojeća oštećenja onemogućavaju redovito održavanje poda i narušavaju estetiku prostora.

Završni sloj poda u paviljonu 8 izveden je kao teraco pod na ab ploči, u podu je izvedena mreža instalacijskih kanala sa šahtovima i poklopcima za teški teretni promet, u nivou poda, putem kojih se pristupa instalacijama vodovoda, odvodnje, električne energije i telekomunikacija za vrijeme održavanja sajmova. Godinama su dodavane instalacije, rađene intervencije, bušene rupe i sl. pa na dijelovima poda nalazimo različite debljine i kvalitete završnog sloja od betona, sanacijskog morta, asfalta, teraca i sl. Većina tih intervencija danas se ljušti, odvaja od podloge, ispucalo je i onemogućava redovito održavanje poda i narušavaju estetiku prostora.

1. **Svrha i ciljevi projekta**

Projektom se predviđa obnova podova u funkcionalnom i estetskom smislu sa završnim slojem koji osim nosivosti omogućava korištenje postojećih instalacija u podu, zadržava postojeću nivelaciju i ne utječe na nivelaciju susjednih podova, otvora i stolarije, omogućava održavanje standardnim strojevima za pranje i čišćenje podova, vizualno je prihvatljiv za sajamska događanja bez dodatnih obloga (tepiha), radovi se mogu tehnološki izvesti u 30 kalendarskih dana do pune gotovosti, zadovoljava uvjete zaštite od požara i siguran je za korištenje.

1. **Opseg aktivnosti i zahtjevi naručitelja koje treba definirati tehničkom dokumentacijom**

* Projektirati obnovu i uređenje postojećega poda paviljona 7 i 8 na način:
* provesti istražne radova i ocijeniti stanje postojeće konstrukcije poda, te okvira i poklopaca instalacijskih šahtova
* zadržati postojeću nivelaciju svih predmetnih i okolnih prostora
* sanirati sva oštećenja na postojećoj konstrukciji poda, šahtova i poklopaca sa svim karakterističnim detaljima za izvođenje radova
* u suradnji sa Zagrebačkim Velesajmom razraditi slojeve i obim sanacije poda i zamjene ili sanacije šahtova i poklopaca, koji je tehnološki izvediv u roku od maksimalno 30 kalendarskih dana, sa svim karakterističnim detaljima za izvođenje radova
* izraditi dva idejna rješenja za svaki prostor posebno i predati naručitelju na odobrenje
* Izraditi dva izvedbena projekt sa svim troškovnicima za raspis javne nabave za izvođenje radova za svaki prostor posebno, kako bi se mogli raspisati zasebni javni natječaji za izvođenje radova.
* izraditi dva procjembena troškovnika s projektantskim cijenama i svim potrebnim radovima i ispitivanjima za dovršenje posla, za svaki paviljon posebno
* Izraditi plan izvođenja radova za svaki prostor posebno s procjenom potrebnog vremena izvođenja radova.

1. **Sadržaj dokumentacije, oblici i raspored isporuka**

Po završetku izrade idejnog rješenja Ponuditelj će održati prezentacije istih Naručitelju, Naručitelj će odabrati jedno od ponuđenih varijantnih rješenja te Ponuditelju dati upute za možebitnu korekciju i/ili dopunu odabranog varijantnog rješenja. Ponuditelj se obvezuje uvažiti primjedbe Naručitelja, revidirati varijantno rješenje, te ponovo prezentirati Naručitelju.

Izvedbeni projekt mora sadržavati:

* Građevinski projekt
* Tehnički opis radova
* Skice karakterističnih izvedbenih detalja
* Eventualne potrebne proračune
* Program kvalitete i osiguranja kakvoće materijala i izvođenja radova
* Mjere zaštite na radu, zaštite od požara i zaštite okoliša pri izvođenju radova
* Mora sadržavati sve vrste potrebnih troškovnika i mora biti usklađen i sa važećim zakonom o javnoj nabavi

Procjembeni troškovnik s projektantskim cijenama razrađen po vrstama radova kao zasebne separate. Troškovnik mora biti dostavljen i u Excel formatu (.xls ili .xlsx).

Plan izvođenja radova za svaki prostor posebno s procjenom potrebne radne snage, tehničkih sredstava i potrebnog vremena izvođenja radova.

Kompletnu dokumentaciju investitoru treba predati u pet primjeraka, u papirnatom i u elektroničkom obliku.

1. **Rokovi, praćenje i izvještavanje**

Rok izvršenja je 60 kalendarskih dana.

Naručitelj će imenovati kontakt osobu zaduženu za potporu Ponuditeljima prilikom prikupljanja informacija i izrade dokumentacije. Ponuditelj je dužan izvijestiti kontakt osobu o napretku svaka dva tjedna ili po potrebi na upit.

1. **Podaci, osoblje, usluge, objekti i sredstva koje osigurava naručitelj**

Djelatnici ZV-a aktivno će biti uključeni svojim angažmanom i dostavom raspoložive tehničke dokumentacije izvođaču.

Stručne službe ZV-a biti će na raspolaganju izvođaču cijelo vrijeme izvođenja radova za potrebe izvida postojećeg stanja.

1. **Ostalo**

Dokumentaciju je potrebno izraditi u skladu s važećim zakonima, podzakonskim aktima i propisima, uzimajući u obzir i eventualne nedorečenosti ovog projektnog zadatka.

**Ponuditelj je obavezan prije podnošenja ponude analizirati projektni zadatak i napraviti uvidu u objekt kako bi mogao dati ponudu za izradu kompletne tehničke dokumentacije, uzimajući u obzir i eventualne nedorečenosti projektnog zadatka**.

**IZJAVA PONUDITELJA**

Upoznati smo s Projektnim zadatkom temeljem kojeg je sastavljena naša ponuda, prihvaćamo ga u cijelosti i njegovom ovjerom prihvaćamo sve njegove odredbe.

U\_\_\_\_\_\_\_\_\_\_\_\_\_\_\_\_\_\_\_\_, dana\_\_\_\_\_\_\_\_\_\_\_\_\_\_\_\_2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(Potpis odgovorne osobe ponuditelja)